**Bestyrelsens beretning til Generalforsamling 2021**

**Beretningen vil IKKE blive gennemgået på generalforsamlingen. Der vil blive mulighed for at stille spørgsmål og debattere indholdet – men forudsætningen er at de fremmødte medlemmer har læst nærværende beretninger.**

2020 har været et godt år for Foreningen Hundested Kino på trods af Corona-situationen, nedlukninger og restriktioner – der har været mange gæster, der har fået gode oplevelser med film, opera, Børnebiffen, Skolebio og koncerter.

Ombygning af sal 2, modtageområde, køkken, depot og handicaptoilet startede stort set sammen med den første nedlukning i marts 2020 og ombygning var helt færdig i december 2020. Samtidig fik vi et spektakulært gavlmaleri til at pryde vores nordfacade.

Ja, hele resultatet af ombygningen taler for sig selv – det er Mega flot.

Baggrunden for vores succes er dels alle de frivillige og den økonomiske støtte fra medlemmerne og AP Møllerfonden samt LAG i Halsnæs (EU). De frivillige har lagt rigtigt mange entusiastiske arbejdstimer i Hundested Kino, og det er vi i bestyrelsen utrolig glade for. Uden dem ville det ikke være en succes.

De frivillige er organiseret i arbejdsgrupper: Operatørgruppen med 15 medlemmer, der tager sig af teknikken, Cafegruppen på ca. 20, der bemander cafeen, biografgruppen med 11 medlemmer, der udvælger film og hjælper med afvikling på spilledagene, Arrangementsgruppen på 6 medlemmer, arrangerer og gennemfører koncerter mm. Endvidere er Henning Wilken IT-ansvarlig, og der er en uformel gruppe på 3-5, der tager sig af bygningen.

Filmklubben har haft 43 betalende medlemmer og gennem vinteren 2020/2021 er der afholdt/planlagt otte forestillinger.

Kino har deltaget i landsdækkende skolebio med stor succes og den lokale Børnebiffen (Halsnæs Kommune) også med succes. Begge dele forventes gentaget i 2021.

Hundested Børnekino har en selvstændig bestyrelse, som skal udbyde film til børn. I sæson 2020-2021 har der være udbudt fem børnefilm, som alle er blevet udbudt to gange på fem forskellige søndage i sæsonen. Det er lukkede forestillinger, hvortil der skal købes et sæsonkort forud. De sidste 2 forestillinger er dog udskudt til sommeren 2021 pga. Corona.

Der skal vælges nye medlemmer til Hundested Børnekino på generalforsamlingen!!!

Vi har deltaget i Århus Universitets LIVE Foredrag om naturvidenskabelige emner og det blev et tilløbsstykke og det fortsættes også i 2021.

Alle aktiviteter er præget af nedlukninger og restriktioner – hvilket betyder, at vi kun må lukke 35 gæster ind til forestillinger.

Det har specielt ramt arrangementsgruppen, der ikke på et rentabelt grundlag kan afholde arrangementer med så få tilskuere. Se delberetning fra Biografgruppen

Cafegruppen har været berørt af nedlukningerne og selvfølgelig ombygningen, men nu er der fuld fart på med ny disk og et fornuftigt set-up bag disken. Der mangler dog enkelte frivillige til Cafegruppen her efter genstarten i maj 2021.

Der er vedlagt delberetning fra Biografgruppen.

Faktuelt:

Bestyrelsen består af:   
Orla Kristensen, Lene Tvergaard, Troels Hardbo Jørgensen, Susanne Engstrøm, Lisa Wind Gade, Gurli Wilken og Michael Pedersen.

Konstitution: Orla Kristensen – Formand, Troels Hardbo Jørgensen - Næstformand, Lene Tvergaard - Kasserer og Susanne Engstrøm - Sekretær.

Der har været afholdt ni bestyrelsesmøder.

Der har i 2020 været 159 kontingentbetalende medlemmer.

I 2021 planlægges der med 5-6 filmforevisninger pr uge og gerne 1 musikarrangement pr måned.

**Økonomi:**

Biografdrift og drift af et multi samlingspunkt i Hundestedområdet er ikke en gylden forretning, men en løbende balancering af entreindtægter, cafesalg og medlemskontingenter contra udgifter til filmrettigheder og udøvende kunstnere samt diverse faste udgifter til vedligeholdelse samt billetsystem, internet og betalingssystemer.

Generelt skal der hele tiden fokuseres på økonomi både overordnet, men også for de enkelte forestillinger, uanset om det er film, musik, teater, revy eller foredrag.

**Fremtiden:**

I 2021 skal bestyrelsen fortsat søge at konsolidere foreningen både med hensyn til økonomi og organisation.

Filmudbuddet skal være dels lokale film, film med lokalt islæt, Art Cinema, etniske, samt ældre og nyere film. Vi deltager igen i ´Cinemateket Præsenterer´ (Dansk Filminstitut) 2021.

Vi har mange frivillige og det er dejligt, men der kan altid bruges flere. Derfor skal der i 2021 stadig fokuseres på at få endnu flere frivillige til hjælp med praktikken, også gerne yngre borgere.

Projekter i 2021:

Ventilationsanlæg

Isolering af øst og sydfacader

Nye døre til Salen

**Biografgruppens beretning (Susanne Engstrøm):**

Filmprogrammet og andre aktiviteter har været præget af de to nedlukninger pga. Corona, hvorfor vi rent faktisk kun haft mulighed for at have åbent i ca. 9 måneder i 2020. Normalt har vi plads til 62 personer i biografsalen, men med genåbningen i juni blev antallet reduceret til max 35 personer, hvilket forsat er gældende ved genåbningen i maj 2021.

**Beretning fra filmområdet i Hundested Kino for året 2020**

Hundested Kino er godkendt som Kunstbiograf af Dansk Filminstitut (DFI) sammen med ti andre biografer i Danmark, hvorfor vi har et særligt fokus på bredden i vores udbud. Vi er, som de øvrige kunstbiografer, medlem af ArtCinemaForeningen, som er en del af hovedorganisationen Danske Biografer.

Vi har haft 103 forskellige film med i alt 261 forestillinger med deltagelse af 5585 personer i alt.

Vi har haft samarbejde med følgende lokale foreninger: Foreningen Norden, Halsnæs, Halsnæs Filosoferer og Hundested Kunstforening samt Strikkebio med en lokal forretning.

Vi deltager i Skolebio og havde i 2020 7 forestillinger med deltagelse af 634 skolebørn, hvilket er langt under det oprindeligt planlagte. Skolebio er normalt i efterårs- og forårsmånederne og det har i særdeleshed været præget af de to Corona-nedlukninger. Derudover har vi også haft flere forestillinger for Hundested Skole og Halsnæs Lilleskole samt Foreningen for Børn og Unge

I samarbejde med Halsnæs Kommune har vi Børnebiffen for børn i daginstitutioner samt 0. klasse, hvor vi også har haft færre forestillinger end oprindeligt planlagt. Der har været i alt 70 personer! Til gengæld viste vi gratis børnefilm i august måned i det åbne program med 127 deltagere og betalt at Halsnæs Kommunes Corona-midler, og fra den pulje blev der også uddelt gavekort til de større børn.

Udover det almindelige filmprogram har vi deltaget i ”Cinemateket Præsenterer” med klassiske filmperler. Og vi har et særligt fokus på opera- og musikfilm.

Også i 2020 har Hundested Kinos Filmklub været en succes! I sæson 2020-21 er der 43 medlemmer. Filmprogrammet omfatter 8 kvalitetsfilm, som vises søndage kl. 15:00.

Hundested Børnekino er en del af Foreningen Hundested Kino, hvor der er etableret en Filmklub for børn, hvor der i 2020 blev vist 6 børnefilm med i alt 12 forestillinger. I sæson 2019-20 var der 110 medlemmer og i sæson 2020-21 56 medlemmer. En sæson er normalt fra tidligt efterår til sent forår.

**Andre aktiviteter og musik**

Hundested Kino deltager i Livestreaming fra Århus Universitet med naturvidenskabelige foredrag. Foredragene er gratis for publikum, men Hundested Kino får et beløb pr. person. Midlerne er doneret af Carlsberg Fonden. Vi nåede ni foredrag i 2020 med i alt 642 deltagere.

I september blev der afholdt tre koncerter med gratis adgang betalt af ”Puljen for kunstneriske aktiviteter (Corona)” og med 80 gæster.

Der har været afholdt et musikarrangement i oktober: ”På kanten i Hundested” med 13 betalende gæster.

Der har været to udlån til medlemmer – et privat og et til Foreningen Hunderevet, som afholdt en Havmiljøkonference!